அடுத்து நாம் எப்பொழுதும் கலை கலாசாரத்தில் தமிழக பாதிப்புக்கு உள்ளாகிறோம். அங்கு நடப்பவையே சிறந்தவை, உயர்ந்தவை என்ற எண்ணப்பாதிப்பு எம்மவர்க்கு உண்டு. அண்டை மாநிலமான கேரளத்துடன் நோக்கும் போது தமிழகம் பின்தங்கியே இருந்தது. எப்பொழுதோ நாட்டிய நாடகம் தயாரித்தாலும் பரத நாட்டியம் என்ற கட்டுக்கோப்புக்குள் இருந்து விடுபடாத நிலையே காணப்பட்டது. அங்கு பரத நாட்டிய கச்சேரிகள் பெரியளவில் நடைபெற்றாலும் பல உயர் வர்க்கத்தவரும் பெண்களுக்கு பரத நாட்டியமே கற்பித்தனர். பல பிராமணப் பெண்களும் பரத நாட்டியத்தை தொழில் முறையில் ஆடிவருகிறார்கள். பிரபல நாட்டிய ஆய்வாளர் நர்த்தகி பத்மா சுப்பிரமணியமும் இதற்கு விதிவிலக்கல்ல. சபாக்களில் மட்டுமல்ல இவர்கள் கல்யாண கச்சேரி போன்றவற்றிலும் ஆடுவார்கள். இது நல்ல வருவாயூட்டும் தொழிலாகவும் இருக்கிறது. அதனால் அங்கு நாட்டிய நாடகம் வளர வேண்டிய சூழல் அமையவில்லை. அப்பப்போ சில நாட்டிய நாடகங்கள் வந்து போனாலும் அவை தாக்கத்தை ஏற்படுத்தவில்லை. இவ்வாறான சூழ் நிலைகளால் எம்மவர் இனியும் எமது கலை வர்ச்சிக்கு தமிழகத்தை நோக்குவது மடமை.